Vlajka Slovenska a Kazachstanu
**Diplomatické vzťahy medzi Slovenskom a Kazachstanom** boli nadviazané 1. januára 1993.

V roku 2005 bolo otvorené Veľvyslanectvo Slovenskej republiky v Kazašskej republike, o rok neskôr bola v Bratislave otvorená diplomatická misia Kazachstanu s trvalým pobytom veľvyslanca Kazašskej republiky v Prahe. 

V roku 2009 bolo otvorené konzulárne oddelenie Veľvyslanectva Kazašskej republiky v Česku a na Slovensku. 

V roku 2019 bolo otvorené Veľvyslanectvo Kazašskej republiky v Slovenskej republike.

Od júna 2018 je veľvyslancom Slovenskej republiky v Kazašskej republike Milan Kollár.

Odovzdanie poverovacích listín veľvyslanca M. Kollara prezidentovi N. Nazarbajevovi
Od decembra 2019 je veľvyslancom Kazašskej republiky v Slovenskej republike Roman Vassilenko.

18. októbra 2021 bol v Usť-Kamenogorsku otvorený honorárny konzulát Slovenskej republiky. Honorárnym konzulárnym úradníkom Slovenskej republiky bol menovaný Ajdar Jerežepovič Mambetkaziev, rektor súkromnej Kazašsko-americkej slobodnej univerzity (KAFU) v Usť-Kamenogorsku.

Odovzdanie poverovacích listín veľvyslanca R. Vassilenka prezidentke Z. Čaputovej

Politická spolupráca
--------------------

### Kontakty na najvyššej úrovni

Prvý prezident Kazašskej republiky Nursultan Nazarbajev uskutočnil štátnu návštevu Slovenskej republiky v dňoch 20. – 21. novembra 2007.

Prezidenti Slovenskej republiky navštívili Kazašskú republiku trikrát (Rudolf Schuster: 14. – 15. novembra 2001 s oficiálnou návštevou; Ivan Gašparovič : 29. – 31. marca 2010 s oficiálnou návštevou a 1. – 2. decembra 2010 ako vedúci slovenskej delegácie na samite OBSE).[chýba zdroj]

N. Nazarbajev a I. Gašparovič *(Astana, marec 2010)*
Okrem toho sa prvý prezident Kazašskej republiky Nursultan Nazarbajev stretol s prezidentom Slovenskej republiky Rudolfom Schusterom v rámci samitu OBSE v Istanbule 18. novembra 1999.

### Kontakty na vysokej úrovni

V dňoch 15. – 16. novembra 2018 sa uskutočnila oficiálna návšteva predsedu vlády Slovenskej republiky Petra Pellegriniho v Kazašskej republike.

V dňoch 7. – 8. apríla 2019 uskutočnil minister zahraničných vecí a európskych záležitostí Slovenskej republiky Miroslav Lajčák návštevu Kazašskej republiky ako úradujúci predseda OBSE.

9. júla 2019 uskutočnil minister zahraničných vecí Kazašskej republiky Beibut Atamkulov pracovnú návštevu Slovenskej republiky, aby sa zúčastnil na práci neformálneho zasadnutia ministerskej rady OBSE vo Vysokých Tatrách.

V dňoch 7. – 8. októbra 2020 uskutočnil minister zahraničných vecí Kazašskej republiky Mukhtar Tileuberdi pracovnú návštevu Slovenskej republiky v rámci účasti na 15. medzinárodnom fóre Globsec v Bratislave a stretol sa s ministrom zahraničných vecí a európskych záležitostí Slovenskej republiky Ivanom Korčokom.

29. septembra 2021 Osobitný zástupca prezidenta pre medzinárodnú spoluprácu Jeržan Kazychan navštívil Bratislavu.

11. októbra 2021 Minister zahraničných vecí a európskych záležitostí Slovenskej republiky Ivan Korčok navštívil Kazachstan.

Stretnutie M. Tileuberdiho s I. Korčokom
M. Tileuberdi na 15. medzinárodnom fóre Globsec

Medziparlamentná spolupráca
---------------------------

### Návštevy Slovenska

* poslancov Mažilisu a Senátu parlamentu Kazašskej republiky (6-krát od roku 1999 do roku 2017);
* poslanca Mažilisu parlamentu Kazašskej republiky K. Sultanova ako osobitného vyslanca prezidenta Kazašskej republiky na podporu kandidatúry Kazašskej republiky na post nestáleho člena Rady bezpečnosti OSN na roky 2017 – 2018. (23. – 24. februára 2015);
* poslancov Mažilisu a Senátu parlamentu Kazašskej republiky na jarnom zasadaní Parlamentného zhromaždenia NATO v Bratislave (31. mája – 3. júna 2019).

### Návštevy Kazachstanu

* predsedov Národnej rady Slovenskej republiky Andreja Danka (23. – 24. septembra 2019);
* predsedu Ústavnoprávneho výboru Národnej rady Slovenskej republiky Róberta Madeja (24. – 27. apríla 2015) s cieľom pozorovať prezidentské voľby;
* poslancov slovenského parlamentu pod vedením vedúceho Medziparlamentnej skupiny priateľstva SR-RK Petra Marčeka (9. – 10. júna 2017, stretnutie s kazašskými poslancami Skupiny priateľstva);
* predsedu Zahraničného výboru Národnej Rady Slovenskej republiky Mariána Kéry (22. novembra 2021) s cieľom sa zúčastniť' na medzinárodnej parlamentnej konferencie.

V Mažilise a v Senáte parlamentu Kazašskej republiky pracujú medziparlamentné skupiny pre spoluprácu so Slovenskom (Vedúci skupiny v Senáte je predseda Výboru pre financie a rozpočet O. V. Perepečina. V Mažilise vedúci skupiny priateľstva so Slovenskou republikou, Albánskom a Kambodžským kráľovstvom je člen Výboru pre agrárne záležitosti B.N. Torgajev).

V slovenskom parlamente bola vytvorená Skupina priateľstva s RF, Bieloruskom, Moldavskom, Arménskom, Azerbajdžanom, Gruzínskom, Kazachstanom, Kirgizskom, Tadžikistanom, Turkménskom a Uzbekistanom, ktorá zahŕňa 16 poslancov. Predsedníčkou skupiny priateľstva je Adriana Pčolinská.

Zmluvný a právny rámec
----------------------

Jeržan Kazychan a Ivan Korčok (*Bratislava, 2021)*
Medzi Kazašskou republikou a Slovenskom bolo podpísaných 25 medzinárodných dohôd (v súčasnosti je v platnosti 22 dohôd).

Dňa 8. októbra 2020 bolo v Bratislave podpísané Memorandum o spolupráci v oblasti lesného hospodárstva medzi Výborom pre lesníctvo a voľne žijúce zvieratá Ministerstva ekológie, geológie a prírodných zdrojov Kazašskej republiky a štátnym podnikom LESY Slovenskej republiky.

Dňa 7. októbra 2020 bolo v Bratislave podpísané Memorandum o spolupráci v oblasti cestovného ruchu medzi Ministerstvom kultúry a športu Kazašskej republiky a Ministerstvom dopravy a výstavby Slovenskej republiky.

10. decembra 2020 bolo v Bratislave podpísané Memorandum o spolupráci v oblasti vodných zdrojov medzi Ministerstvom ekológie, geológie a prírodných zdrojov Kazašskej republiky a Ministerstvom životného prostredia Slovenskej republiky.

26. februára 2021 bolo v Bratislave podpísané Memorandum o spolupráci medzi Radou slovenských exportérov a Centrom pre rozvoj obchodnej politiky QazTrade.

Obchodná a hospodárska spolupráca
---------------------------------

Vzťahy v obchodnej a hospodárskej sfére sa vyznačujú dôsledným vývojom a majú značný potenciál na ďalšiu expanziu.

Kazašská republika považuje Slovensko za dôležitého politického, obchodného a ekonomického partnera v strednej a východnej Európe a v celej Európskej únii. Rozvinutý výrobný a spracovateľský priemysel, elektronika, strojárstvo, vrátane obranného priemyslu, chemický priemysel a informačné technológie Slovenska sú pre Kazachstan veľmi významné.

Kazachstan a Slovensko majú významný tranzitný a dopravný potenciál. Pozemné trasy z Ázie do Európy prechádzajú územiami Kazašskej republiky aj Slovenska, preto je pre oba štáty účasť na projektoch v rámci Iniciatívy Pás a cesta relevantná.

Stimulačným predpokladom aktívneho rozvoja vzájomne prospešnej spolupráce je zavedenie bezvízového režimu pre občanov Slovenskej republiky od 1. januára 2017 (dočasne pozastavený z dôvodu pandémie koronavírusu).

Podľa Výboru pre štátne príjmy Ministerstva financií Kazašskej republiky bilaterálny obchod medzi Kazašskou republikou a Slovenskom v roku 2020 dosiahol 69,4 milióna USD (vývoz – 1,8 milióna USD, dovoz – 67,6 milióna USD), čo je o 62 % viac ako v roku 2019 (43,1 mil. USD).

V roku 2019 úroveň bilaterálneho obchodu medzi oboma krajinami dosiahla 43,1 mil. USD (vývoz – 1,75 mil. USD, dovoz – 41,4 mil. USD), čo je o 70,1 % menej ako v roku 2018 (61,4 mil. USD).

Hlavné položky kazašského vývozu sú: zemný plyn, hnojivá, časti strojov a prístrojov.

Hlavné položky kazašského dovozu sú: stroje a komponenty pre ne, technické vybavenie, strojové zariadenia, stavebné materiály, herbicídy, lieky, potraviny, drevná hmota, polygrafické výrobky, textil, nábytok atď.

Za obdobie od roku 2005 do 1. štvrťroku 2020 dosiahol hrubý prílev priamych investícií zo Slovenska do Kazachstanu 20,7 mil. USD.

K 1. júlu 2020 bolo v Kazašskej republike zaregistrovaných 36 právnických osôb, pobočiek a zastupiteľských úradov so slovenskou účasťou (medzi nimi sú: centrá laserovej úpravy zraku, slovenský výrobca zdrojov nepretržitého napájania, spoločnosti v oblasti vývoja a predaja chemických prieskumných vozidiel pre pre obranný priemysel, spoločnosť dodávajúca lekárske a diagnostické technológie, dodávateľ čerpadiel a ventilov pre elektrárne, spoločnosť v oblasti komplexnej podpory mäsopriemyslu a i. vrátane 35 malých a 1 stredného, ako aj 23 spoločných podnikov.

Dôležitým mechanizmom bilaterálnej spolupráce je medzivládna Komisia pre hospodársku, vedeckú a technickú spoluprácu (MVK). Do roku 2021 sa uskutočnilo 8 zasadnutí MVK (posledné sa uskutočnilo v Nur-Sultane 21.-22. januára 2020). Za spolupredsedu MVK z kazašskej strany bol vymenovaný námestník ministra ekológie, geológie a prírodných zdrojov A. Primkulov, za spolupredsedu slovenskej strany bol zvolený štátny tajomník Ministerstva hospodárstva SR K. Galek. V rámci tohto zasadnutia MVK sa uskutočnilo obchodné fórum za účasti zástupcov obchodných kruhov Kazachstanu a Slovenska.

Kultúrna a humanitárna spolupráca
---------------------------------

Kazašská republika a Slovenská republika prikladajú veľký význam rozvoju bilaterálnych kultúrnych a humanitárnych vzťahov, preto bolo realizovaných viacero podujatí. Na Slovensku opakovane vystúpil súbor Camerata Kazachstanu, zaslúžilá umelkyňa Kazašskej republiky Majra Mckhammedkyzy, Žamiľa Serkebajeva a ďalší. 26. apríla 2017 sa v Bratislave uskutočnil galakoncert etno-folklórneho súboru Dauir a orchestra Šabyt Kazašskej národnej univerzity umení, venovaný 25. výročiu nadviazania diplomatických vzťahov. Galakoncert sa konal v slávnej koncertnej sieni Reduty Slovenskej filharmónie.

6. decembra 2017 sa v Bratislave uskutočnil slávnostný koncert a prehliadka kazašského módneho priemyslu *Kazachstan Fashion Week Astana*. Boli predvedené kolekcie národných dizajnérov, ktoré odhaľujú kultúru a duchovné tradície kazašského ľudu. 18. júla 2017 sa v rámci Národného dňa Slovenskej republiky na výstave EXPO-2017 uskutočnil koncert známeho slovenského folklórneho a tanečného súboru Lúčnica, víťaza mnohých medzinárodných súťaží, sprevádzaný módnou prehliadkou od známych slovenských módnych návrhárov.

Médiá oboch krajín pravidelne informujú o udalostiach v Kazachstane a na Slovensku. Tlačové zájazdy novinárov sa organizujú priebežne, napríklad iba v roku 2018 televízna spoločnosť Chabar-24 dvakrát navštívila Slovensko a vydala množstvo správ o bilaterálnych vzťahoch. 10. decembra 2018 sa v Bratislave uskutočnila konferencia s prezentáciou knihy *Kazachstan – Slovensko: 25 rokov vzájomného porozumenia a partnerstva*, na ktorej sa stretli autoritatívni predstavitelia slovenskej spoločnosti. Počas tohto podujatia bol predstavený článok Elbasy Sedem aspektov Veľkej stepi, ktorý vzbudil veľký záujem účastníkov.

30. januára 2020 sa na počesť 175. výročia Abaja Kunanbajulyho v Ústrednej knižnici Slovenskej akadémie vied v Bratislave uskutočnila slávnostná ceremónia venovania Národnej akademickej knižnici Kazašskej republiky viac ako 200 exemplárov Abajových diel, venovaných jeho životu a dielu, ako aj „okrúhly stôl" venovaný Abajovej práci.

11. septembra 2020 sa v Bratislave uskutočnil ceremoniál podpísania Dohody o vedeckej spolupráci medzi Národnou akadémiou vied Kazašskej republiky a Slovenskou akadémiou vied. Z kazašskej strany dokument (vopred) podpísal predseda Národnej akadémie vied Kazašskej republiky M. Žurinov, zo slovenskej strany – predseda SAV Pavol Šajgalík. Uzavretie tejto dohody poskytne príležitosť na posilnenie spolupráce medzi vedeckými spoločnosťami v Kazašskej republike a v Slovenskej republike, a to aj v oblasti základného a aplikovaného výskumu, uskutočňovania spoločného výskumu v rôznych oblastiach, odbornej prípravy na PhD úrovni a práce v postdoktorandských štúdiách pre zástupcov kazašskej vedeckej komunity.

5. októbra 2020 sa v Bratislave (v online formáte) uskutočnila prezentácia prvého prekladu diela Abaja Slová ponaučení do slovenského jazyka, čo vyvolalo veľký záujem slovenskej verejnosti.

17. marca 2021 Veľvyslanectvo Kazašskej republiky v Slovenskej republike spolu s národnou spoločnosťou Kazakh Tourism a britským vydavateľstvom Hertforshire Press usporiadali online prezentáciu novej knihy 101 zážitkov z Kazachstanu, jednej z prvých knihy o Kazachstane v slovenčine.

### Vzťahy v oblasti vzdelávania sa aktívne rozvíjajú

Existujúce dohody a kontakty medzi univerzitami poskytujú príležitosť na absolvovanie stáže pre študentov a doktorandov na univerzitách oboch krajín, spoločné vedecké vedenie doktorandských dizertačných prác, výmenu študentov a pedagogických pracovníkov. ENU L. Gumilova podpísala Memorandum o porozumení s Univerzitou sv. Cyrila a Metoda v Trnave, zmluvu o spolupráci so Slovenskou technickou univerzitou v Bratislave; KazNU Al-Farabi podpísala dohody o spolupráci s Prešovskou univerzitou, Slovenskou poľnohospodárskou univerzitou v Nitre a Univerzitou sv. Cyrila a Metoda v Trnave.

KazUMVSJ Abylai Chana má dohodu o spolupráci s Univerzitou Konštantína Filozofa v Nitre. Štátna univerzita v Kostanaje podpísala dohodu o spolupráci s Univerzitou Komenského v Bratislave, Žetysuská štátna univerzita má dohodu s univerzitou v Žiline, Kostanajská štátna univerzita podpísala dohodu s Trenčianskou univerzitou. A. Dubčeka.

10. februára 2021 sa uskutočnila ceremónia podpisovania v online režime Memoranda o spolupráci medzi Medzinárodnou univerzitou cestovného ruchu a pohostinstva Kazachstanu a Slovenskou ekonomickou univerzitou v Bratislave (EUBA).

Referencie
----------

1. ↑   *Kazašsko-slovenské vzťahy* [online]. gov.egov.kz, [cit. 2021-02-04]. Dostupné online.
2. ↑   *О преобразовании дипломатической миссии Республики Казахстан в городе Братиславе (Словацкая Республика)* [online]. www.akorda.kz, [cit. 2019-07-18]. Dostupné online.
3. ↑   *Odovzdanie poverovacích listín veľvyslanca M. Kollara prezidentovi N. Nazarbajevovi* [online]. www.akorda.kz, [cit. 2018-10-08]. Dostupné online.
4. ↑  Text odkazu, Roman Vassilenko appointed as Kazakhstan's Ambassador to Slovakia, kazinform.
5. ↑   *визит Президента Республики Казахстан Нурсултана Назарбаева в Словацкую Республику* [online]. www.akorda.kz, [cit. 2007-11-21]. Dostupné online. Archivované 2019-08-07 z originálu.
6. ↑   *Gašparovič: Kazachstan môže zvýžiť dodávky ropy pre Slovensko* [online]. www1.pluska.sk, 2010-03-30, [cit. 2021-02-01]. Dostupné online.
7. ↑   *Kazachstan chce so Slovenskom spolupracovať v oblasti automobilového priemyslu* [online]. Úrad vlády Slovenskej republiky, [cit. 2018-11-15]. Dostupné online.
8. ↑   *Miroslav Lajčák navštívil Kazachstan v pozícii úradujúceho predsedu OBSE* [online]. Ministerstvo zahraničných vecí a európskych záležitostí Slovenskej republiky, [cit. 2019-04-08]. Dostupné online. [nefunkčný odkaz]
9. ↑   *Predstavitelia účastníckych štátov OBSE sa neformálne stretli vo Vysokých Tatrách* [online]. ministerstvo zahraničných vecí a európskych záležitostí SR, [cit. 2019-07-09]. Dostupné online.
10. ↑   *Minister I. Korčok rokoval s ministrom zahraničných vecí Kazašskej republiky - Detail web obsahu - Ministerstvo zahraničných vecí a európskych záležitostí SR* [online]. www.mzv.sk, [cit. 2021-02-01]. Dostupné online. [nefunkčný odkaz]
11. ↑   *Special Envoy of the President of the Republic of Kazakhstan for international cooperation paid a working visit to Bratislava — Official website of the President of the Republic of Kazakhstan* [online]. Akorda.kz, [cit. 2021-10-19]. Dostupné online. (po anglicky)
12. ↑   *Kazakhstan President receives Minister of Foreign and European Affairs Ivan Korcok of Slovakia — Official website of the President of the Republic of Kazakhstan* [online]. Akorda.kz, [cit. 2021-10-19]. Dostupné online. (po anglicky)
13. ↑   *Andrej Danko v Kazachstane ľutoval, že tam nechodí viac politikov z Európskej únie* [online]. www.europskenoviny.sk, [cit. 2019-09-25]. Dostupné online.
14. ↑   *Skupina priateľstva s Azerbajdžanskou, Kazašskou, Kirgizskou, Tadžickou a Uzbeckou republikou a Turkménskom* [online]. Bratislava: Národná rada SR, [cit. 2021-02-04]. Dostupné online.
15. ↑   *hovorkyňa* [online]. Lesy Slovenskej republiky, 08.10.2020, [cit. 2020-10-08]. Dostupné online.
16. ↑   *Rada slovenských exportérov a Centrum rozvoja obchodnej politiky QazTrade podpísali dohodu* [online]. Finančné Noviny, [cit. 2021-02-26]. Dostupné online.
17. ↑  Kazachstan – ekonomický monitor 02/10/2017[nefunkčný odkaz], Ministerstvo zahraničných vecí­ a európskych záležitostí­ Slovenskej republiky.
18. ↑   *Vízové, konzulárne, turistické a iné užitočné informácie* [online]. Ministerstvo zahraničných vecí a európskych záležitostí SR, [cit. 2021-01-18]. Dostupné online. Archivované 2020-07-08 z originálu.
19. ↑   *Показатели внешней торговли* [online]. Комитет государственных доходов Министерства финансов Республики Казахстан, [cit. 2021-02-04]. Dostupné online.
20. ↑   *Slovensko a Kazachstan intenzívne spolupracujú, obchodná výmena naďalej rastie* [online]. Ministerstvo hospodárstva Slovenskej republiky, [cit. 2020-01-22]. Dostupné online.
21. ↑   *Slovensko sa v Národný deň na EXPO 2017 Astana predstavilo energiou a príležitosťami* [online]. Ministerstvo hospodárstva Slovenskej republiky, [cit. 2017-07-18]. Dostupné online.
22. ↑  Specialised Expo Expo 2017 Astana, bie-paris.org.
23. ↑   *Kazachstan - Slovensko: 25 rokov vzájomného porozumenia a partnerstva* [online]. Ministerstvo zahraničných vecí a európskych záležitostí SR, [cit. 2018-12-10]. Dostupné online. [nefunkčný odkaz]
24. ↑   *SAV podpísala dohodu o vedeckej spolupráci s Národnou Akadémiou Vied Kazašskej Republiky* [online]. Slovenská akadémia vied, [cit. 2020-09-11]. Dostupné online.
25. ↑   *Abaj „prehovoril" po slovensky* [online]. Veľvyslanectvo Kazašskej republiky v Bratislave, 05.10.2020, [cit. 2020-10-05]. Dostupné online.
26. ↑   *Pandémia nie je prekážkou pre Slovákov, aby sa zoznámili s Kazachstanom* [online]. Veľvyslanectvo Kazašskej republiky v Slovenskej republike, 17.03.2021, [cit. 2021-03-17]. Dostupné online.
27. ↑   *Nové horizonty vzdelávacej spolupráce medzi Kazachstanom a Slovenskom* [online]. Embassy of Kazakhstan, [cit. 2021-02-10]. Dostupné online.

Zdroj
-----

*Tento článok je čiastočný alebo úplný preklad článku Казахстанско-словацкие отношения na ruskej Wikipédii.*